Ramaphosa ‘vaag, ontwykend’ oor hulp aan boere(Argieffoto: Chris van Beljon) Vrae van die VF Plus aan pres. Cyril Ramaphosa oor daadwerklike en onmiddellike hulp aan boere, soos tariefbeskerming, het ŉ vae en ontwykende antwoord ontlok wat geen vertroue inboesem oor die regering se begrip vir die erns van die krisis waarin landbouers verkeer nie. Dít volgens Wouter Wessels, die VF Plus se woordvoerder oor finansies, wat gesê het die party het dié vraag gevra aan die hand van die ekonomiese groeiplan van die minister van finansies, Tito Mboweni, waarin die landbousektor geïdentifiseer word as ŉ prioriteit vir arbeidintensiewe ekonomiese groei. “Die vraag aan die president was of hy te midde van die heersende droogte, hoë insetkoste en die toenemende werklikheid van bankrotskap onder kommersiële boere, tariefbeskerming sal oorweeg as daadwerklike hulp om landbou te ondersteun. Die tyd het aangebreek vir ŉ mate van tariefbeskerming op sekere ingevoerde landbouprodukte,” het Wessels gesê. “Die president het ontwykend geantwoord en slegs gesê die regering beskou kommersiële landbou as belangrik en dat die departement van landbou ondersteuning en hulp aan boere om die droogte te oorkom moet hanteer en prioritiseer.” Wessels het gesê dit lyk of daar tussen die regerende alliansie nog gestry word oor die veelbesproke ekonomiese herstelplan. Hy waarsku dat daar nie veel van die landbousektor gaan oorbly as dié stryery langer voortduur nie. Die VF Plus sê hulp aan boere bly agterweë weens administratiewe rompslomp. In sommige gevalle het boere wat aansoek gedoen het, ná vyf jaar steeds nie droogtehulp gekry nie. “Die VF Plus besef die noodsaaklikheid van tydige ingryping en hulpverlening in knellende droogtetoestande om te verhinder dat rampsituasies in gebiede ontstaan wat deur tydige hulp en voorsorg wel bestuur kan word sonder om produksie totaal verlore te laat gaan,” het Wessels gesê. Die party het verlede week ŉ mosie ingedien waarin gevra word dat die regering erken dat die huidige stelsel van rampbestuur in droogtegebiede ondoeltreffend is. Hy vra dat die saak na die portefeuljekomitee vir landbou, grondhervorming en landelike ontwikkeling, asook dié van samewerkende regering en tradisionele sake verwys word, sodat die bestaande rampbestuursmodel hersien kan word. Wessels het gesê die regering moet dringend begin om die sektor sonder versuim te help.